Εκθεση της Επιτροπης προς το Ευρωπαϊκο Κοινοβουλιο και το Συμβουλιο για την εξελιξη των δαπανων του ΕΓΤΠΕ-τμήμα Εγγυήσεων - Σύστημα έγκαιρης προειδοποίησης αριθ. 6/2001

ΠΙΝΑΚΑΣ ΠΕΡΙΕΧΟΜΕΝΩΝ

1. Συνολική εξέλιξη μηνιαίων δαπανών

2. Προσωρινή απορρόφηση πιστώσεων

3. Σχόλια

4. Συμπεράσματα

1. ΣΥΝΟΛΙΚΗ ΕΞΕΛΙΞΗ ΜΗΝΙΑΙΩΝ ΔΑΠΑΝΩΝ

Οι πίνακες που ακολουθούν παρουσιάζουν τη συνολική εξέλιξη των μηνιαίων δαπανών σε σχέση με την προβλεπόμενη πορεία των δαπανών. Η κατάσταση αυτή αντιστοιχεί στις δαπάνες που πραγματοποιήθηκαν στα κράτη μέλη από 16 Οκτωβρίου 2000 έως 30 Απριλίου 2001.

1.1. Η υποκατηγορία 1α « Δαπάνες ΚΓΠ πλην της αγροτικής ανάπτυξης»

>ΘΕΣΗ ΠIΝΑΚΑ>

1.2. Η υποκατηγορία 1β « Αγροτική ανάπτυξη και συνοδευτικά μέτρα »

>ΘΕΣΗ ΠIΝΑΚΑ>

2. ΠΡΟΣΩΡΙΝΗ ΑΠΟΡΡΟΦΗΣΗ ΠΙΣΤΩΣΕΩΝ

Στον πίνακα που ακολουθεί εμφαίνεται η προσωρινή απορρόφηση πιστώσεων κατά τους πέντε πρώτους μήνες του οικονομικού έτους 2001:

>ΘΕΣΗ ΠIΝΑΚΑ>

3. ΣΧΟΛΙΑ

3.1. Η εκτέλεση πιστώσεων για τον Ιούνιο 2001

Η εκτέλεση πιστώσεων της υποκατηγορίας 1 του προϋπολογισμού για τον Ιούνιο 2001 (δαπάνες των κρατών μελών από 16 Οκτωβρίου 2000 έως 30 Απριλίου 2001) καθορίζεται σε 30 921,80 εκατ. ευρώ, ήτοι το 70% των πιστώσεων. Οι δαπάνες ανέρχονται:

- για την υποκατηγορία 1α (δαπάνες ΚΓΠ πλην της αγροτικής ανάπτυξης) σε 1 196,0 εκατ. EUR κάτω του δείκτη,

- για την υποκατηγορία 1β (αγροτική ανάπτυξη και συνοδευτικά μέτρα) σε 602,3 εκατ. EUR κάτω του δείκτη.

3.2. Νομισματικοί παράγοντες

3.2.1. Η ισοτιμία του δολαρίου με το ευρώ

Το επίπεδο δαπανών που αναφέρεται στο προηγούμενο σημείο λαμβάνει υπόψη την εξέλιξη της ισοτιμίας του δολαρίου με το ευρώ. Για σημαντικό μέρος των επιστροφών κατά την εξαγωγή γεωργικών προϊόντων, ιδίως για τα σιτηρά και τη ζάχαρη, καθώς και στην περίπτωση ορισμένων εσωτερικών ενισχύσεων όπως η ενίσχυση για το βαμβάκι, το επίπεδο δαπανών εξαρτάται από την εξέλιξη της ισοτιμίας του δολαρίου.

Σύμφωνα με τον κανονισμό του Συμβουλίου για τη δημοσιονομική πειθαρχία (κανονισμός (ΕΚ) αριθ. 2040/2000 του Συμβουλίου, της 26.9.2000), ο ΔΣΠ αριθ. 1/2001 καταρτίστηκε με βάση τη μέση ισοτιμία δολαρίου 1 EUR = 0,87 $. Η μη σταθμισμένη μέση ισοτιμία από τον Αύγουστο μέχρι το τέλος Απριλίου 2001 είναι 1 EUR = 0,8939 $.

3.2.2. Η επίπτωση των διπλών τιμών

Το κόστος των διπλών τιμών για το ΕΓΤΠΕ- τμήμα Εγγυήσεων εκτιμήθηκε σε - 39 εκατ. EUR.

3.3. Παράγοντες της αγοράς

3.3.1. Υποκατηγορία 1a

Για την υποκατηγορία 1α τα τρία τέταρτα της υποεκτέλεσης (- 873 εκατ. EUR) του προϋπολογισμού σε σχέση με το δείκτη οφείλονται στα ζωικά προϊόντα. Για τις σημαντικότερες αποκλίσεις λεπτομερής εξήγηση παρέχεται ανά κεφάλαιο κατωτέρω:

Κεφάλαιο B1-10: Αροτραίες καλλιέργειες // Απόκλιση: - 46 εκατ. EUR (-0,3%)

// (δαπάνες: 16 963 εκατ. EUR) (δείκτης: 17 009 εκατ. EUR)

Η υποεκτέλεση σε σχέση με το δείκτη δεν είναι σημαντική προς το παρόν. Ωστόσο προβλέπεται σημαντικότερη υποεκτέλεση την οποία πρέπει να αναμένουμε από σήμερα μέχρι και το τέλος του οικονομικού έτους. Οφείλεται βασικά στις λιγότερο σημαντικές ποσότητες σιτηρών που εισέρχονται στην παρέμβαση.

Κεφάλαιο B1-11: Ζάχαρη // Απόκλιση: - 158 εκατ. EUR (- 9,2%)

// (δαπάνες: 865 εκατ. EUR) (δείκτης: 1 023 εκατ. EUR)

Συνεχίζεται η υποεκτέλεση σε σχέση με το δείκτη. Πράγματι, οι ποσότητες ζάχαρης που εξήχθησαν μέχρι το τέλος Απριλίου 2001 ανέρχονταν στο 85% της ποσότητας που έπρεπε να εξαχθεί μέχρι την εν λόγω περίοδο του έτους. Επιπλέον, ο μέσος συντελεστής επιστροφής που δόθηκε από την έναρξη του οικονομικού έτους ήταν ίσος προς το 95% του συντελεστή που είχε ληφθεί ως βάση για την κατάρτιση του προϋπολογισμού του έτους 2001.

Η εκτέλεση του προϋπολογισμού μέχρι τώρα δείχνει ότι θα έχουμε υποεκτέλεση των πιστώσεων αυτού του κεφαλαίου.

Κεφάλαιο B1-12: Ελαιόλαδο // Απόκλιση: -75 εκατ. EUR (- 3,0%)

// (δαπάνες: 2 090 εκατ. EUR) (δείκτης: 2 165 εκατ. EUR)

Ο μορφότυπος του τρέχοντος έτους βασίστηκε στο ρυθμό πληρωμών για το έτος 2000. Η υποεκτέλεση οφείλεται στο γεγονός ότι, αν και η Ιταλία είχε προκαταβάλει σχεδόν στο σύνολό τους τις ενισχύσεις για την παραγωγή ελαιολάδου όσον αφορά την περίοδο εμπορίας 1999/2000, εξακολουθούν να παρατηρούνται καθυστερήσεις όσον αφορά τις πληρωμές των προκαταβολών για την ενίσχυση της παραγωγής στις εξής χώρες: EL, E, F και P.

Η εν λόγω υποαπορρόφηση όσον αφορά τις πληρωμές για την ενίσχυσης της παραγωγής όσον αφορά την περίοδο εμπορίας 1999/2000 αναμένεται ότι θα τακτοποιηθεί στο πλαίσιο της καταβολής του υπολοίπου των ενισχύσεων αυτών. Εντούτοις, η ενίσχυση της παραγωγής συνολικά θα ήταν δυνατόν να έχει ως αποτέλεσμα την υπέρβαση των διαθέσιμων πιστώσεων λόγω καθυστερημένης καταβολής των εν λόγω ενισχύσεων της περιόδου εμπορίας 1998/99 στην EL και στην E.

Κεφάλαιο B1-14: Κλωστικά φυτά και μεταξοσκώληκες // Απόκλιση: -83 εκατ. EUR (- 10,0%)

// (δαπάνες: 583 εκατ. EUR) (δείκτης: 666 εκατ. EUR)

Η υποεκτέλεση οφείλεται στο γεγονός ότι, λόγω των αυξημένων τιμών βαμβακιού στην παγκόσμια αγορά, το επίπεδο των προκαταβολών της ενίσχυσης μειώθηκε μέχρι το μήνα Δεκέμβριο 2000. Κατά συνέπεια οι δαπάνες που θα επιβαλλόταν στον προϋπολογισμό ήσαν χαμηλότερες σε σχέση με το δείκτη. Η ΕSP και η EL έχουν πληρώσει τις προκαταβολές αυτές για το 90% της οφειλομένης ποσότητας βαμβακιού. Η Επιτροπή καθόρισε τις ενισχύσεις και τις επιλέξιμες ποσότητες όσον αφορά την ενίσχυση για το βαμβάκι. Η τελική δαπάνη για τον τομέα αυτό, με βάση τις ληφθείσες αποφάσεις, κυμαίνεται στο επίπεδο των πιστώσεων που προβλέπονται από τον προϋπολογισμό.

Κεφάλαιο B1-16: Προϊόντα του αμπελοοινικού τομέα // Απόκλιση:+ 141 εκατ. EUR (+ 12,3%)

// (δαπάνες: 531 εκατ. EUR) (δείκτης: 390 εκατ. EUR)

Η υπέρβαση του δείκτη οφείλεται στο γεγονός ότι ο δείκτης που αφορά την απόσταξη επιτραπέζιων οίνων για την αγορά αλκοόλης για ανθρώπινη κατανάλωση (νέο μέτρο που εισήχθη με τη μεταρρύθμιση της αμπελοοινικής αγοράς το 1999) καθορίστηκε σε γραμμική βάση για χρονικό διάστημα 10 μηνών από τον Ιανουάριο του έτους 2001. Εντούτοις, λόγω αύξησης της παραγωγής επιτραπέζιων οίνων, τα κράτη μέλη επιτάχυναν τις διαδικασίες τους προκειμένου να θέσουν το εν λόγω μέτρο σε εφαρμογή. Ειδικότερα, οι αποστάξεις για την αγορά αλκοολών για ανθρώπινη κατανάλωση είχαν ήδη λάβει χώρα το Νοέμβριο του 2000, όταν πραγματοποιήθηκαν οι πρώτες καταβολές υπέρ της Ισπανίας, της Ιταλίας και της Γερμανίας. Στο μεταξύ η Ιταλία επιτάχυνε τον ρυθμό των πληρωμών της κατά τους μήνες Μάρτιο και Απρίλιο του 2001.

Στην παρούσα φάση εκτέλεσης του προϋπολογισμού υπάρχουν αβεβαιότητες σχετικά με το επίπεδο εξόδων από τώρα και μέχρι το τέλος του οικονομικού έτους. Αφενός παρατηρείται αύξηση της απόσταξης λόγω της αύξησης των ποσοτήτων οίνου προς απόσταξη. Αφετέρου, υπό το καθεστώς της αναδιάρθρωσης και εφόσον πρόκειται για το πρώτο έτος εφαρμογής του μέτρου αυτού, ενδέχεται οι δαπάνες να είναι κατώτερες των προβλέψεων. Τα κράτη μέλη πρέπει να κοινοποιήσουν τις πληροφορίες όσον αφορά τη θέση σε εφαρμογή του μέτρου αυτού πριν από την 30ή Ιουνίου 2001.

Κεφάλαιο B1-20: Γάλα και γαλακτοκομικά προϊόντα // Απόκλιση: -78 εκατ. EUR (- 3,3%)

// (δαπάνες: 1 222 εκατ. EUR) (δείκτης: 1 300 εκατ. EUR)

Η υποεκτέλεση σε σχέση με το δείκτη οφείλεται βασικά στα δύο ακόλουθα μέτρα:

Δημόσια αποθεματοποίηση για το αποκορυφωμένο γάλα σε σκόνη (ΑΓΣ): αντίθετα με την αρχική πρόβλεψη του προϋπολογισμού για αγορές παρέμβασης της τάξεως των 5 000 τόνων ΑΓΣ, δεν έγινε καμία αγορά έως το Μάρτιο του 2001, ενώ όλο το υφιστάμενο απόθεμα, που μεταφέρθηκε από το οικονομικό έτος 2000, πουλήθηκε σε τιμές που απέφεραν κέρδη στον προϋπολογισμό.

Ενίσχυση για τη χρησιμοποίηση του αποκορυφωμένου γάλακτος σε σκόνη: η υποεκτέλεση για το άρθρο αυτό προκύπτει βασικά από τη μείωση των ποσοτήτων του ΑΓΣ που χρησιμοποιήθηκαν για τη διατροφή των μόσχων. Θα πρέπει να σημειωθεί ότι το ποσοστό ενσωματώσεως ΑΓΣ μειώθηκε από 50% σε 25% στις σύνθετες ζωοτροφές.

Η Επιτροπή θεωρεί ότι οι δαπάνες θα είναι χαμηλότερες των πιστώσεων λόγω της μείωσης των ποσοτήτων βουτύρου και αποκορυφωμένου γάλακτος σε σκόνη που εισέρχονται στην παρέμβαση καθώς και των ποσοτήτων του αποκορυφωμένου γάλακτος σε σκόνη που προορίζεται για τη διατροφή των μόσχων όπως προαναφέρθηκε.

Κεφάλαιο B1-21: Βόειο κρέας // Απόκλιση: - 873 εκατ. EUR (-12,5%)

// (δαπάνες: 3 596 εκατ. EUR) (δείκτης: 4 469 εκατ. EUR)

Η υποεκτέλεση σε σχέση με το δείκτη οδηγεί στις ακόλουθες παρατηρήσεις όσον αφορά ορισμένα μέτρα:

Επιστροφές κατά την εξαγωγή:

Ο δείκτης αντικατοπτρίζει τη μείωση των εξαγωγών όσον αφορά αυτό το οικονομικό έτος λόγω του κλεισίματος των αγορών εξαγωγής βοείου κρέατος. Πληροφοριακά αναφέρουμε ότι ο όγκος των εξαγωγών δεν έφθασε παρά το 54% του όγκου του προηγουμένου οικονομικού έτους.

Πριμοδότηση του βοείου κρέατος:

Η εκτέλεση του προϋπολογισμού για τις πριμοδοτήσεις τακτοποιήθηκε μετά την έγκριση του κλασικού τριετούς μέσου δείκτη για το παρόν μέρος του προϋπολογισμού. Μόνη εξαίρεση υπήρξε η εφαρμογή της πριμοδότησης για τη σφαγή όπου, λόγω των χαμηλών τιμών και της αστάθειας της αγοράς, οι γεωργοί κράτησαν τα ζώα τους στη γεωργική εκμετάλλευση. επιπλέον, οι περιορισμοί της μετακίνηση των ζώων (από τη γεωργική εκμετάλλευση προς το σφαγείο) έως τις 12 Απριλίου 2001, λόγω του αφθώδους πυρετού, περιόρισαν επίσης την εφαρμογή της πριμοδότησης αυτής.

Έκτακτα μέτρα στήριξης:

Λόγω του αφθώδους πυρετού στο Ηνωμένο Βασίλειο, περιορίστηκαν αυστηρά οι μετακινήσεις των ζώων. Η εφαρμογή του μέτρου αυτού μειώθηκε, κατά το Μάρτιο 2001, κατά 10% περίπου σε σχέση με τους προηγούμενους μήνες.

Τα μέτρα σχετικά με τη ΣΕΒ:

Το καθεστώς «αγορές για καταστροφή» απέφερε αποτελέσματα που ήταν χαμηλότερα των προβλέψεων. Πράγματι, ορισμένα κράτη μέλη εξαιρέθηκαν από την εφαρμογή του καθεστώτος. άλλα κράτη μέλη δεν το εφάρμοσαν, κυρίως για λόγους ηθικής. Επιπλέον, αυτά τα οποία το εφάρμοσαν δήλωσαν έως το τέλος Απριλίου δαπάνες αισθητά χαμηλότερες από εκείνες που αντιστοιχούσαν στις προς καταστροφή ποσότητες.

Στην παρούσα φάση και με βάση την εφαρμογή του καθεστώτος από τα κράτη μέλη, φαίνεται ότι το επίπεδο εκτέλεσης του μέτρου αυτού θα είναι χαμηλότερο απ'ό,τι είχε προβλεφθεί. Κατόπιν αυτού εκτιμάται ότι οι δαπάνες θα είναι χαμηλότερες από εκείνες που είχαν προβλεφθεί στο πλαίσιο του ΔΣΠ αριθ. 1/2001.

Συμπερασματικά, για τους λόγους που προαναφέρθηκαν και για το σύνολο του κεφαλαίου, οι δαπάνες θα είναι χαμηλότερες από τις εγγεγραμμένες πιστώσεις.

Κεφάλαιο B1-30: Προϊόντα εκτός παραρτήματος I // Απόκλιση: + 27 εκατ. EUR (+ 6,6%)

// (δαπάνες: 263 εκατ. EUR) (δείκτης: 236 εκατ. EUR)

Η υπέρβαση του δείκτη οφείλεται στην αύξηση της χρήσης σκόνης αποκορυφωμένου γάλακτος (IRL, NL), σκόνης πλήρους γάλακτος (NL), σιτηρών και ρυζιού (D, F, NL) καθώς και βουτύρου (B, NL, D).

Λαμβανομένου υπόψη του γεγονότος ότι σημαντικό μέρος των πληρωμών αφορούσαν την εκκαθάριση φακέλων της προηγούμενης περιόδου εμπορίας, με συντελεστές επιστροφών υψηλότερους σε σχέση με το παρόν επίπεδο, η θετική απόκλιση που διαπιστώνεται αναμένεται ότι θα συνεχιστεί μέχρι το τέλος του οικονομικού έτους.

Κεφάλαιο B1-32: Προγράμματα POSEI // Απόκλιση: - 26 εκατ. EUR (- 10,6%)

// (δαπάνες: 109 εκατ. EUR) (δείκτης: 135 εκατ. EUR)

Η υποεκτέλεση σε σχέση με το δείκτη οφείλεται, ουσιαστικά, στην καθυστέρηση της Γαλλίας να θέσει σε εφαρμογή το πρόγραμμα POSEIDOM.

Κεφάλαιο B1-39: Άλλα μέτρα // Απόκλιση: + 35 εκατ. EUR (+ 8,4%)

// (δαπάνες:310 εκατ. EUR) (δείκτης: 275 εκατ. EUR)

Η υπέρβαση του δείκτη οφείλεται εν μέρει στις πληρωμές εκ μέρους του Ηνωμένου Βασιλείου των υπολοίπων για την πρώτη, τη δεύτερη και την τρίτη δόση όσον αφορά τα μέτρα αυτά. Τέλος, η Ιταλία κατέβαλε ποσόν 10 εκατ. ευρώ για το προηγούμενο καθεστώς το 1999.

Αναμένεται υπέρβαση των πιστώσεων στο τέλος του οικονομικού έτους για το κεφάλαιο αυτό λόγω, βασικά, των σημαντικών ανατιμήσεων των νομισμάτων του Ηνωμένου Βασιλείου και της Σουηδίας κατά τη διάρκεια του έτους 2000.

3.3.2. Υποκατηγορία 1β

Κεφάλαιο B1-40: Αγροτική ανάπτυξη // Απόκλιση: - 602 εκατ. EUR (- 13,4%)

// (δαπάνες: 1 383 εκατ. EUR) (δείκτης: 1 985 εκατ. EUR)

Η υποεκτέλεση σε σχέση με το δείκτη αυξήθηκε σε σχέση με το Μάρτιο. Τα περισσότερα κράτη μέλη, με εξαίρεση την Ιταλία, πραγματοποίησαν μικρότερες πληρωμές σε σχέση με τις προβλεπόμενες για το μήνα Απρίλιο 2001. Επιπλέον, παρατηρήθηκε επίσης ότι τα κράτη μέλη εξακολούθησαν την κανονική εφαρμογή των παλαιών μέτρων, ενώ οι δαπάνες που αφορούν τα νέα μέτρα του πρώην ΕΓΤΠΕ-Προσανατολισμός εξακολουθούν να καθυστερούν. Πράγματι, η εκτέλεση των συνοδευτικών μέτρων καλύπτει το 90% της θεωρητικής απορρόφησης. αντίθετα το ποσοστό που αφορά τα άλλα μέτρα στο σύνολο τους ανέρχεται στο 41%.

4. ΣΥΜΠΕΡΑΣΜΑΤΑ

4.1. Η εκτέλεση πιστώσεων στις 31 Ιουνίου 2001 για την υποκατηγορία 1α

Η εκτέλεση των πιστώσεων στις 30 Ιουνίου 2001 (δαπάνες κρατών μελών από 16 Οκτωβρίου 2000 έως 30 Απριλίου 2001) ανέρχεται σε 29 744,9 εκατ. EUR, δηλαδή το 74% του συνόλου των πιστώσεων.

Οι δαπάνες ανέρχονται σε 1 196 εκατ. EUR κατά τον δείκτη. Κατά συνέπεια, οι διαπιστωθείσες αποκλίσεις μεταξύ του επιπέδου των πραγματοποιηθεισών δαπανών και του επιπέδου του δείκτη βρίσκονται στο ίδιο επίπεδο σε σχέση με τον προηγούμενο μήνα. Αναμένεται υποεκτέλεση των πιστώσεων μέχρι το τέλος του οικονομικού έτους παρά το γεγονός ότι, για ορισμένα κεφάλαια που αναφέρθηκαν ανωτέρω και ιδίως για τον οίνο και τα συνοδευτικά μέτρα, είναι δυνατόν να αναμένουμε υπέρβαση των πιστώσεων.

4.2. Η εκτέλεση πιστώσεων στις 30 Ιουνίου 2001 για την υποκατηγορία 1β

Η εκτέλεση πιστώσεων στις 30 Ιουνίου 2001 (δαπάνες κρατών μελών από 16 Οκτωβρίου 2000 έως 30 Απριλίου 2001) καθορίζεται σε 1 382,8 εκατ. EUR, δηλαδή το 31% των πιστώσεων.

Οι δαπάνες ανέρχονται σε 602 εκατ. EUR κάτω του δείκτη. Οι διαπιστωθείσες αποκλίσεις μεταξύ του επιπέδου πραγματοποιημένων δαπανών και του επιπέδου του δείκτη ακολουθούν αυξητική πορεία σε σχέση με τον προηγούμενο μήνα. Στην παρούσα φάση, δεν μπορούμε να συμπεράνουμε ότι αυτή η αρνητική απόκλιση θα παραμείνει έως το τέλος του οικονομικού έτους. Πράγματι, και με βάση τις προβλέψεις των δαπανών, τα κράτη μέλη προβλέπουν να πραγματοποιήσουν πληρωμές άνω των 2,6 δισεκατομμυρίων ευρώ έως το τέλος του οικονομικού έτους (εκ των οποίων 2,3 δισεκατομμύρια ευρώ στο τελευταίο τρίμηνο).